Grasietydperk vir rybewyse nie weer hernuFikile Mbalula Die grasietydperk om rybewyse te hernu sal nie verleng word nie ondanks ’n agterstand van meer as ’n halfmiljoen rybewyse. Die grasietydperk geld vir motoriste wie se rybewyse tussen 26 Maart 2020 en 31 Augustus 2021 verval het en is ingestel weens die Covid-19-pandemie. Fikile Mbalula, minister van vervoer, het egter Maandag tydens ’n besoek aan die Akasia-toetssentrum in die noorde van Pretoria volgehou die sperdatum verstryk teen 31 Maart. Volgens Mbalula is sy departement op koers om die agterstand uit te wis. “Teen 25 Februarie het ons 401 131 rybewyse vervaardig. Die agterstand, wat slegs van toepassing is op diegene wat hernuwingsaansoeke ingedien het, staan op 534 807.” Die masjien wat motoriste se rybewyskaarte vervaardig, was vir lank in Duitsland om herstel te word nadat dit in November verlede jaar opgepak het. ’n Digitale stelsel vir die hernuwing van bestuurderslisensies is verlede maand bekendgestel. In die 16 dae sedert die aanlyn stelsel in werking gestel is, is altesaam 3 641 transaksies met ’n geldwaarde van R2 128 751 suksesvol verwerk, het Mbalula aangekondig. Staking deur bestuurskole Die Akasia-toetssentrum se deure was Maandag tydens Mbalula se besoek gesluit weens die voortslepende staking deur bestuurskole. ’n Groep mense het buite die gebou betoog terwyl Mbalula die media binne die gebou te woord gestaan het. Mbalula het gesê alle toetssentrums moet Dinsdag operasioneel wees en dat hy met Bheki Cele, minister van polisie, in verbinding sal wees om te verseker dat wet en orde gehandhaaf word. Hy het gesê die betogers is gewelddadig en dat hulle wapens het. Oor die bestuurskole se eise dat die aanlyn Natis-besprekingstelsel geskrap word, het Mbalula gesê dit gaan nie gebeur nie. “Ons het met die bestuurskoolwerkers in gesprek getree oor hul bekommernisse en ons sal deur ’n georganiseerde proses aan hulle terugrapporteer. Hulle het eise en bekommernisse oor die aanlyn stelsel aangesien hulle minder klante het omdat mense kies om aanlyn dienste te gebruik.” Oekraïne-twiet “Ek gaan nie daaroor kommentaar lewer nie.” Dit was al wat Mbalula wou sê toe hy herhaaldelik uitgevra is oor sy twiet oor die naweek dat hy “pas in Oekraïne geland” het. Die kriptiese twiet het geen besonderhede verskaf oor die redes waarom Mbalula hom in dié land, waar die Russiese oorlog al langer as ŉ week woed, sou bevind nie. Mbalula het Maandag net herhaaldelik gesê hy gaan nie daaroor kommentaar lewer nie ondanks joernaliste se vrae oor hoekom hy die inskrywing gemaak het.